Worcester F 80 Distinctiones

243 Spiritus Sanctus

Spiritus Sanctus est optimum donum. De quo dicit Augustinus. Magna Dei misericordia qui dat donum equale sibi. Sicut enim spiritus humanus dat corpori quod animat sensum, verbum, motum, et statum, sic spiritus diuinus dat homini quem amat sensum caritatis non carnalitatis, verbum veritatis non vanitatis, motum sanctitatis non feditatis, statum firmitatis non fatuitatis. Nam facit amare feruenter, loqui sapienter, operari innocenter, continuare perseueranter. Primo ergo, infundit caritatem ad bene amandum, sicut agens naturale sine artificiale intendit imprimere suam similitudinem in id quod agit, veluti ignis calorem in corpore, pater humanitatem

/fol. 304vb

in prole, artifex formam mentis in opere. Sic Spiritus Sanctus cum sit ignis diuinus intendit in nos amorem infundere, et in Dei similitudinem transformare secundum illud [2] Cor. 3[:18]: *Nos* autem *reuelata* a *facie gloriam* Dei *speculantes,* etc.

¶ Quod autem, Spiritus Sanctus nos bene amare patet ex tribus. Primo quia aufert amorem oppositum, scilicet, peccatum sicut fervor ignis metalli rubigninem, calor solis terre viscositatem, aqua mundat[[1]](#footnote-1) sordem corporalem, sic Spiritus Sanctus sordem spiritualem, Act. 1[:5]: *Joannes baptizavit* vos *aqua, vos autem baptizabimini Spiritu Sancto non post multos.* Et sicut feruor valet contra frigus precedens quod expulit, contra presens cui resistit, contra futurum sequens quod propellit. Sic ardor Spiritus Sancti dat medicinam sanitatis contra precedencia peccata, Rom. 8[:2]: *Lex enim spiritus vitæ in Christo Jesu*.

¶ Secundo, dat tutelam libertatis contra presencia. Nam *vbi Spiritus Domini, ibi libertas* et sine illo Spiritu est depressio arbitrii, debilitas, [2] Cor. 3[:17].

¶ Tercio, dat cautelam sagacitatis contra futura, sicut quercus putrida de nocte apparet lucida sed de die putrida, sic anima Spiritu Sancto illuminata videt quid vere est lucidum quid vere putridum, Gal. 5[:16]: *Spiritu ambulate, et desideria carnis non perficietis*.

¶ Secundo, quod confert amoris debitum, sicut enim corpus liuiosum sua irradiacione confert calorem, eo quod lux sit vehiculum caloris, sic Spiritus Sanctus cor irradiat et confert calorem caritatis, Rom. 5[:5]: *Caritas Dei diffusa est in cordibus nostris*.

¶ Tercio, quia affert amoris premium. Ille qui dat in mutuacione carius pignus quam sit debitum ipsum. Signum est quod uult debitum soluere, sed Deus dat Spiritum Sanctum in pignus promisse glorie qui est carius pignus quam promissum. Ergo Spiritus Sanctus testatur quod de premio, [2] Cor. 1[:21-22]: *Unxit nos et signavit nos, et dedit pignus Spiritus in cordibus* vestris. Rom. 8[:16]: *Ipse enim Spiritus reddit testimonium spiritui nostro quod sumus filii Dei*. Sicut instinctus naturalis in aquila testatur de pullis in nido quod sint filii sui. Si irreuerberatis oculis intueantur solem lucentem in sphera sua, sic Spiritus Sanctus per opera Deo placencia que sunt signum

/fol. 305ra/

diuine filiacionis testatur quod sic operantes sint filii Dei per adopcionem.

¶ Secundo, Spiritus Sanctus imprimit veritatem ad recte loquendum. Sicut enim Spiritus Sanctus secundum eternam processionem est nexus et amor Patris et Filii, sic secundum temporalem processionem est[[2]](#footnote-2) nexus Dei et hominis. Sed ad hoc quod homo sit connexus Deo per amorem, exigetur quod assimuletur summe bonitati per puritatem vite, quod subiciatur diuine maiestati per humilitatem obediencie, quod conformetur prime veritati per predicacionem sapiencie. Ideo Spiritus Sanctus docet nos loqui tripliciter secundum tria dicta. Primo, in confessione ut purificemur et assimulemur bonitati, sicut ventus flans eicit paleas et purgat grana, Isai. 41[:16]. Spritus purgauit[[3]](#footnote-3) peccata ipsius, scilicet, David confitentis peccata, Ezech. 37[:9]: *A quatuor ventis veni, spiritus, et insufflauit super interfectos istos, et reviviscant*.

¶ Quatuor venti sunt quatuor affectiones animi: dolor de culpa, gaudium de misericordia, timor de iusticia, spes de venia, Job 7[:7, 11]: *Memento*, mei Domine, *quia ventus est vita mea*, et sequitur, quapropter *non parcam ori meo: loquar in tribulatione spiritus mei; confabulabor cum amaritudine animæ mee*. Secundo, in oratione ut humiliemur et obediamus maiestati. Nam Spiritus Sanctus imprimit in nos memoriam benefactorum diuinorum. Vnde gratias agamus, Luc. 1[:67]: *Zacharias repletus Spiritu Sancto: prophetavit*. Facit etiam nos recolere supplicia debita et facit nos gemere, Rom. 8[:26]: *Spiritus adjuvat infirmitatem nostram, nam quid oremus, sicut oportet, nescimus, sed ipse Spiritus postulat pro nobis*, id est, postulare facit. Joan. 4[:23]: *Veri adoratores adorabunt Patrem.* Gal. 4[:4]: *Misit Deus Filium suum, etc*. Tercio, in predicacione ut ei conformemur et proximos edificemus, sicut enim fistula canit ad flatum et tactum canentis, sic predicator ad instinctum Spiritus Sancti, Act. 2[:4]: *Repleti sunt omnes Spiritu Sancto,* etc. Tercio, Spriritus Sanctus confert motum ad bene operandum, sicut ventus agitat scintillas que alias quiescerent. Sic Spiritus Sanctus mouet animas que sine ipso nihil facerent, Sap. 3[:7]: *Fulgebunt iusti et tamquam scintille*, etc.

/fol. 305rb/

Rom. 8[:14]: *Quicumque Spiritu Dei aguntur, hii filii Dei sunt*.

¶ Ad opus autem tria requiruntur: ex parte ipsius, operantis scire, posse velle. Sed hec tria confert Spiritus adveniens in animam, scilicet, scientiam dirigentem, sicut radius solaris dirigit itinerantem, sic spiritus operantem, Joan. 14[:26]: *Paraclitus* autem *Spiritus, quem mittet Pater in nomine meo*, ille *vos docebit omnia* que necessaria sunt ad opus salutis.

¶ Secundo, potentiam exequentem, sicut corpora superiora influunt virtutem ad germinacionem fructuum inferiorum, Ysai. 44[:3-4]: *Effundam spiritum meum super semen[[4]](#footnote-4) tuum, et benedictionem meam super stirpem tuam, et germinabunt inter herbas*, etc. [Psal. 32:6]: *Verbo Domini cæli firmati sunt*,[[5]](#footnote-5) *et spiritu oris ejus* omnis virtus.

¶ Tercio, voluntatem in opus exeuntem, sicut ratio dictat, malum fugiendum, bonum eligendum et inclinat voluntatem ad operandum. Sic Spiritus Sanctus arguit peccatum, inclinat ad bonum. De primo, Joan. 16[:8]: *Cum venerit ille, arguet mundum de peccato* quod commisit, et de iustitiam quam emisit, et de iudicio quod non timuit. De secundo, ad Eph. 5[:18]: Sed *Implemini Spiritu Sancto*, etc. In huius signum postquam dictum est beate virgini, [Luc. 1:35, 38]: *Spiritus Sanctus superveniet in te*. Ipsa prompta voluntate ait, *Ecce ancilla Domini*.

¶ Quarto, Spiritus Sanctus confert statum ad prosequendum, sicut spiritus creatus dum existit in corpore seruat illud ne putrescat aut resoluatur quo separato nec stat, sed incineratur. Sic Spiritus Sanctus existens in anima seruat eam ne cadat in culpa, nec putrescat. Si ceciderit, sed resurgat, Ezech. 2[:2]: Egressus *est in me spiritus* Domini, *et statuit me supra pedes meos*, id est, stabilem me fecit in sanctis affecionibus et bonis operacionibus.

1. mundat ] *corr*. munda F 80, Lambeth. [↑](#footnote-ref-1)
2. nexus et amor Patris et Filii, sic secundum temporalem processionem est ] Lambeth, F 128 *om*. F 80. [↑](#footnote-ref-2)
3. purgauit ] *add*. purgauit F 80. [↑](#footnote-ref-3)
4. semen ] F 128 *corr.* omnem F 80, Lambeth. [↑](#footnote-ref-4)
5. sunt ] Lambeth, F 128 *om.* F 80. [↑](#footnote-ref-5)